**Κείμενο 2**

|  |  |
| --- | --- |
| **Δημήτρης Δεληολάνης\***  ***Δημοσιογραφία και νέες τεχνολογίες***  […]  **[1]** Σήμερα είναι πλέον εμφανές ότι η τεχνολογική επανάσταση ανέτρεψε σχεδόν αναίμακτα και σε πολύ σύντομο χρονικό διάστημα την πληροφόρηση. Έχουμε ένα «τσουνάμι πληροφόρησης» που οδήγησε τελικά τη δημοσιογραφία στο θάνατό της στην Ελλάδα και σε βαθιά κρίση στον υπόλοιπο κόσμο.  **[2]** Η καθολική δικτύωση και η διάδοση των μέσων επικοινωνίας ήταν καθοριστικής σημασίας γεγονότα για τον θάνατο της δημοσιογραφίας. Όχι μόνον γιατί, όπως εύστοχα υποστήριξε ο Ουμπέρτο Έκο, «μετακίνησαν τον κάθε παλαβό από την ταβέρνα στο Διαδίκτυο», αλλά και γιατί λειτούργησαν και ως ενισχυτές, διαδίδοντας την κάθε «παλαβομάρα» σε εκατομμύρια δέκτες.  **[3]** Η πληροφοριακή αυτή καταιγίδα δεν ευνόησε τον στοχασμό και τη δημόσια διαβούλευση, αλλά προκάλεσε την παθητική αποδοχή συναισθηματικών διεγέρσεων και διέδωσε ψεύδη, διαφημιστικά συνθήματα και βαθιά εδραιωμένες προκαταλήψεις. Το πολύπλοκο απλουστεύεται, το αμφιλεγόμενο μετατρέπεται σε βεβαιότητα, η ανοησία αποκτά βάση, ο λογικός συλλογισμός διακόπτεται και ακυρώνεται.  […]  **[4]** Στην πραγματικότητα, η δημοσιογραφία είναι ουσιαστικά άοπλη μπροστά στην επέλαση του Διαδικτύου. Ο παραδοσιακός ρόλος της, να διαμεσολαβεί μεταξύ του γεγονότος και του πολίτη, εξηγώντας το και εντάσσοντάς το στην κατάλληλη διάσταση, τείνει να ακυρωθεί, δεν ενδιαφέρει πλέον. Ο πολίτης έχει την ψευδαίσθηση ότι μπορεί μόνος του να κατανοήσει τις εξελίξεις, κι ας αγνοεί τα στοιχειώδη. Ή, ακόμη καλύτερα, όσο πιο πολύ τα αγνοεί, άλλο τόσο πείθεται ότι εκείνος και μόνον εκείνος καταλαβαίνει τι πραγματικά συμβαίνει: όταν το τρεμάμενο βιντεάκι τραβηγμένο με το κινητό γίνεται «βίντεο ντοκουμέντο», ουδείς γνωρίζει τι δείχνει, πού τραβήχτηκε και γιατί, αλλά δεν δικαιούται να αμφισβητήσει την αλήθεια του.  [περ. *Το ΔΕΝΤΡΟ*, τ. 230-231 (Απρίλιος-Αύγουστος 2020), σσ. 11-13∙ διασκευή]  \*Ο Δημήτρης Δεληολάνης είναι δημοσιογράφος. Έχει διατελέσει επί 35 χρόνια ανταποκριτής της ΕΡΤ στη Ρώμη. | **ΣΧΟΛΙΑ**  **[1]**  Ποια είναι η θέση του συγγραφέα;  **[2] - [3]**  Ποιο είναι το επιχείρημα με το οποίο ο συγγραφέας τεκμηριώνει την άποψή του; [βλ. σημ. 1+2]  **[4]**  **α.** Ποιος είναι, σύμφωνα με τον συγγραφέα, ο παραδοσιακός ρόλος της δημοσιογραφίας;    **β.** Ποιος είναι ο τρόπος ανάπτυξης της παραγράφου; [βλ. σημ. 3] |

**ΣΗΜΕΙΩΣΕΙΣ**

**1. Τρόποι και μέσα πειθούς**

Προκειμένου κάποιος/α να πείσει για την ορθότητα μιας θέσης/άποψης, χρησιμοποιεί διαφόρους **τρόπους πειθούς**. Ένας από αυτούς ονομάζεται **επίκληση στη λογική** (άλλοι τρόποι πειθούς: επίκληση στο συναίσθημα, επίκληση στο ήθος του πομπού/ομιλητή, επίκληση στην αυθεντία και επίθεση στο ήθος του αντιπάλου). Αυτός ο τρόπος πειθούς χρησιμοποιεί ως **μέσα πειθούς** α) Επιχειρήματα (συλλογισμοί), β) Τεκμήρια (παραδείγματα, γεγονότα, στατιστικά στοιχεία κτλ.).

**2. Επιχείρημα/συλλογισμός**

1. Παραγωγικός: Μετάβαση από το Γενικό στο Ειδικό/Μερικό [ Γ > Ε ]
2. Επαγωγικός: Μετάβαση από το Ειδικό – Μερικό στο Γενικό [ Ε > Γ ]
3. Αναλογικός: Μετάβαση από ένα Ειδικό/ Επιμέρους σε ένα άλλο [ Ε1 > Ε2 ]

**3. Τρόποι ανάπτυξης παραγράφου**

**α. Με παραδείγματα**

Αναφορά παραδειγμάτων από: την ιστορία, την καθημερινή ζωή, τις εμπειρίες μας ή τα επινοούμε.

Λέξεις-φράσεις δηλωτικές της χρήσης παραδειγμάτων: *για παράδειγμα*, *λόγου χάρη*.

**β. Με σύγκριση και αντίθεση**

Στη θεματική περίοδος αναφέρονται τα συγκρινόμενα ή αντιτιθέμενα μέλη. Στις λεπτομέρειες η ανάπτυξη γίνεται με δύο τρόπους: α) παρουσιάζονται όλα τα γνωρίσματα του ενός μέλους και στη συνέχεια όλα τα γνωρίσματα του άλλου μέλους, β) καταγράφονται σημείο προς σημείο οι ομοιότητες και οι διαφορές των συγκρινόμενων/αντιτιθέμενων μελών

Λέξεις-φράσεις δηλωτικές: *ενώ, αντίθετα, σε αντίθεση με αυτό, από την άλλη πλευρά*

Παράδειγμα: *Χαρακτηρολογικά οι άνθρωποι μπορούν να μοιραστούν σε δύο κατηγορίες: στους «ανθρώπους του ναι» και τους «ανθρώπους του όχι». Οι πρώτοι, όταν προκαλούνται να εκδηλωθούν, αυθόρμητα συμπεριφέρονται θετικά, έστω και αν αργότερα, άμα καλοσκεφτούν και ζυγίσουν πιο ψύχραιμα τα δεδομένα, νικηθούν από τις αμφιβολίες ή τις δυσκολίες και αναθεωρήσουν την αρχική τους τοποθέτηση. Το «ναι» έρχεται εύκολα και τις περισσότερες φορές στο στόμα τους. Αντίθετα, οι άνθρωποι της άλλης κατηγορίας αρχίζουν πάντα με το «όχι», η άρνηση είναι κατά κανόνα η πρώτη αντίδρασή τους, ακόμα και όταν έπειτα από ψυχραιμότερη κρίση φανούν υποχωρητικοί. Αυτοί ξεκινούν αρνητικά. Νομίζει κανείς ότι, στην κάθε περίπτωση, έχει να κάμει με ένα εντελώς διαφορετικό ψυχικό κλίμα. Εκεί αιθρία, ανοιχτός ορίζοντας, κάτι το μαλακό και το λείο. Εδώ συννεφιά, κλεισούρα, κάτι το σκληρό και το τραχύ.*

**γ. Με ορισμό**

Στον ορισμό διακρίνουμε: 1. την οριστέα έννοια, 2. το γένος της έννοιας 3. την ειδοποιό διαφορά

Παράδειγμα: *Έκλειψη λέγεται το φαινόμενο με το οποίο κάποιο ουράνιο σώμα γίνεται αφανές είτε όταν παρεμβληθεί ένα άλλο σώμα ανάμεσα σ' αυτό και τη γη είτε όταν το ουράνιο σώμα είναι ετερόφωτο και εισέρχεται σε σκιά.*

**δ. Με διαίρεση**

Τα συστατικά στοιχεία της διαίρεσης: 1. Διαιρετέα έννοια, 2. Διαιρετική βάση, 3. Είδη (μέλη) της διαίρεσης.

Λέξεις-φράσεις δηλωτικές: *διαιρούμε, χωρίζουμε, διακρίνουμε*

Παράδειγμα: *Τα είδη των προτάσεων ως προς το περιεχόμενό τους είναι: α) προτάσεις κρίσεως με τις οποίες διατυπώνεται μια κρίση, μια σκέψη, ή δίνεται μια πληροφορία β) προτάσεις επιθυμίας με τις οποίες εκφράζεται μια επιθυμία, προσταγή, ευχή γ) προτάσεις επιφωνηματικές με τις οποίες εκφράζεται ένα έντονο συναίσθημα και δ) προτάσεις ερωτηματικές με τις οποίες διατυπώνεται μια ερώτηση.*

**ε. Με αιτιολόγηση**

Σε αυτό τον τύπο παραγράφου αναπτύσσουμε έναν **συλλογισμό** με τον οποίο αιτιολογούμε μια θέση που διατυπώνεται στη θεματική πρόταση.

Λέξεις-φράσεις δηλωτικές: *επειδή, διότι, γιατί, αφού, καθώς, η αιτία/ ο λόγος/ η εξήγηση είναι*

Παράδειγμα: *Οι εξελίξεις που συντελούνται στον χώρο της πληροφόρησης συνθέτουν μία καθοριστική κοινωνική αλλαγή που επηρεάζει βαθιά το άτομο. Το άτομο, γιατί οι γνώσεις και οι αξίες του, η σκέψη και η συμπεριφορά του, η πολιτική του συνείδηση και η κοινωνική του στάση προσδιορίζονται στο εξής και από την πληροφόρηση που δέχεται.*

**στ . Με αίτιο και αποτέλεσμα**

Αναφέρονται στη θεματική περίοδο οι αιτίες πρόκλησης ενός φαινομένου και στις λεπτομέρειες αναλυτικά τα αποτελέσματα. Το ίδιο μπορεί να συμβεί και με την αντίστροφη σειρά (αποτέλεσμα - αιτίες).

Παράδειγμα: *Η κατάργηση της σύγχρονης δουλείας οφείλεται στις ίδιες αιτίες που προκάλεσαν και την κατάργηση της αρχαίας δουλείας. Η πρώτη αιτία ήταν… Η δεύτερη ήταν πως οι ίδιοι οι δούλοι…*

**ζ. Με αναλογία**

Λέξεις-φράσεις δηλωτικές: όπως… έτσι, κατ’ αναλογία, ανάλογα ισχύει και…

Παράδειγμα: *Ο οργανισμός καταναλώνει ενέργεια όπως και μία μηχανή. Το αυτοκίνη­το λ.χ. εξασφαλίζει την αναγκαία για τη λει­τουργία του (κίνηση κτλ.) ενέργεια καίγοντας βενζίνη. Το ηλεκτρικό ψυγείο ή ο ηλεκτρονικός υπολογιστής, δύο άλλες μηχανές, χρησιμοποιούν ηλεκτρι­κή ενέργεια, ηλεκτρικό ρεύμα. Κι ο οργανισμός βρίσκει την αναγκαία για τις λειτουργίες τους ενέργεια με ανάλογο τρόπο, καίγοντας ή διασπώντας χημικές ενώσεις. Ο μηχανισμός αυτός της παραγωγής ενέργειας λέγεται κ α ­ τ α β ο λ ι σ μ ό ς . Είναι φανερό πως ο καταβολισμός είναι φαινόμενο κοινό και για τους οργανισμούς και για ορισμένες μηχανές, αφού και στις δύο περιπτώσεις για τη λειτουργία τους καταναλώνεται ενέργεια που παράγεται από τη διάσπαση χημικών ενώσεων.*

**η. Με συνδυασμό μεθόδων**